Diari Oficial de la Generalitat Valenciana


Sumari del DOGV 2480, del 30-03-1995 (1995/834264)

ORDRE de 15 de març de 1995, de la Conselleria de Cultura, per la qual es convoca la concessió de subvencions per a l'organització de festivals, cursos, concursos, premis i la concertació de formacions estables de caràcter musical.
---------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/03/15/(2)/dof/vci/html**

### Dades del document

Número de DOGV
:   2480

Data del DOGV
:   30-03-1995

Secció del DOGV
:   DISPOSICIONS GENERALS

Número del document
:   1995/834264


Data del document
:   15-03-1995

Organisme emissor
:   Conselleria de Cultura

Tipus de document
:   Ordre

ORDRE de 15 de març de 1995, de la Conselleria de Cultura, per la qual es convoca la concessió de subvencions per a l'organització de festivals, cursos, concursos, premis i la concertació de formacions estables de caràcter musical.   
La música és una part substancial del patrimoni cultural dels valencians. Per això la Generalitat Valenciana pretén millorar qualitativament i quantitativament les estructures musicals de la Comunitat Valenciana des de la seua actuació institucional.  
Un dels objectius de la política musical de la Generalitat Valenciana és incrementar l'oferta d'activitats i aconseguir la seua descentralització.  
A la Comunitat Valenciana se celebren un gran nombre de manifestacions musicals sota la forma de festivals, cursos, concursos i premis de caràcter musical, que han assolit un considerable prestigi. Així mateix hi ha una quantitat important de formacions estables valencianes de caràcter professional que fan possible la difusió de la música en la nostra comunitat, en especial música valenciana.  
La Generalitat Valenciana vol consolidar una xarxa de festivals, cursos i altres activitats musicals que siguen un complement adequat a les programacions que tenen lloc a les principals ciutats de la nostra comunitat. I també l'existència de formacions musicals estables de caràcter professional.  
Aquests criteris fan convenient la participació de la Generalitat Valenciana en el finançament d'aquest tipus d'activitats i projectes musicals com a mitjà d'assolir els objectius descrits.  
Per tot això i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE:  
Primer  
Convocar la concessió de subvencions per a l'organització de festivals, cursos, concursos, premis i la concertació de formacions estables valencianes de caràcter musical, i aprovar les bases per les quals es regirà, i el model d'instància, que s'inclouen com a annexos I i II en aquesta ordre.  
Segon  
L'import global màxim d'aquestes ajudes és de vuitanta-quatre milions cinquanta mil pessetes i s'abonaran a càrrec de la línia de subvenció 406 del programa 455.10, del pressupost vigent.  
DISPOSICIONS FINALS  
Primera  
Es faculta el director general de Promoció Cultural perquè, en l'àmbit de les seues competències, dicte les instruccions que estime necessàries per tal de portar endavant allò que es disposa en aquesta ordre.  
Segona  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, hom podrà interposar recurs contenciós administratiu, dins el termini de dos mesos a partir del dia de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
Per a aquesta interposició es requereix comunicació prèvia a aquest òrgan.  
Tot això de conformitat amb el que estableix l'article 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
València, 15 de març de 1995  
La consellera de Cultura,  
PILAR PEDRAZA MARTíNEZ  
ANNEX I  
Bases de la convocatòria pública per a la concessió d'ajudes per a l'organització de festivals, cursos, concursos, premis i per a la concertació de formacions estables valencianes de caràcter musical  
Primera. Beneficiaris  
Dins els límits pressupostaris i d'acord amb les condicions i els criteris que estableixen aquestes bases, podran obtenir aquestes ajudes les administracions públiques, entitats i associacions establertes a la Comunitat Valenciana que organitzen alguna de les activitats objecte d'aquesta convocatòria durant l'any 1995, sempre que es desenvolupen en l'àmbit territorial d'aquesta Comunitat Autònoma.  
Segona. Objecte d'aquestes ajudes  
1. Aquesta convocatòria té com a finalitat realitzar les activitats de caràcter musical següents:  
a) Festivals.  
b) Cursos de formació i perfeccionament musical.  
c) Concursos.  
d) Premis.  
e) Concertació de formacions musicals estables.  
2. Podran admetre's peticions la denominació de les quals no coincidesca amb alguna de les citades en el número anterior, com ara «setmana», «mostra», etc. sempre que el seu contingut essencial s'ajuste al que és habitual en les activitats objecte d'aquesta convocatòria.  
Tercera. Supòsits exclosos  
Queden exclosos d'aquesta convocatòria els supòsits següents:  
a) Activitats organitzades per conservatoris oficials, la titular de les quals siga la Generalitat Valenciana.  
b) Festivals la programació dels quals incloga totalment o preferentment l'actuació d'agrupacions o solistes no professionals, ja que aquests reben altres col·laboracions per part de la Conselleria de Cultura.  
c) Festivals, cursos, concursos, premis i formacions musicals estables que siguen beneficiaris d'un altre tipus d'ajudes per part d'aquesta conselleria o que siguen organitzats o copatrocinats també per ella.  
d) Cursos destinats a la iniciació o ensenyament musical de primer nivell.  
e) En el cas de la concertació de formacions musicals estables, en seran excloses les agrupacions de caràcter no professional, llevat de les dedicades a la formació i el perfeccionament de joves músics, quan no tinguen un àmbit d'actuació local.  
Quarta. Criteris de prioritat  
1. Amb caràcter general, per a la concessió d'aquestes ajudes es tindran en compte els criteris següents:  
a) Nombre d'edicions celebrades anteriorment i la seua qualitat mitjana.  
b) Projecte d'activitat per a l'exercici d'enguany.  
c) Interès cultural del projecte.  
2. Amb caràcter particular s'estableixen els criteris de selecció següents:  
a) Festivals  
- Nivell artístic dels grups i els solistes programats.  
- Coherència artística del programa.  
- Especialització del programa.  
- Adequació del programa a la realitat cultural i social del municipi.  
- Capacitat organitzativa i econòmica de la persona peticionària.  
b) Cursos  
- Nivell artístic i docent del professorat.  
- Atenció als instruments de corda.  
- Nivell d'especialització del curs.  
- Capacitat organitzativa, docent i econòmica de la persona peticionària.  
- Nivell que s'exigeix a l'alumnat per a poder participar en el curs.  
c) Concursos  
- Nivell artístic dels membres dels tribunals.  
- Nivell artístic mínim exigit als concursants.  
- Nivell d'especialització i atenció als instruments de corda.  
- Existència d'altres concursos amb objectius similars.  
- Capacitat organitzativa i econòmica de la persona peticionària.  
d) Premis  
- Nivell artístic dels premiats en edicions anteriors.  
- Nivell artístic dels membres dels tribunals o comissions tècniques que els hagen de concedir.  
- Nivell d'especialització.  
- Capacitat organitzativa i econòmica de la persona peticionària.  
e) Concertació de formacions musicals estables.  
- Nivell artístic del projecte.  
- Coherència del programa presentat.  
- Nivell de professionalitat (llevat del que indica l'apartat e de la base tercera).  
- Existència de recolzament d'altres institucions públiques o privades.  
3. En darrer terme es podrà valorar la situació sòcio-cultural i econòmica del territori on haja de tenir lloc l'activitat, sempre que aquesta puga tenir un impacte generador de noves iniciatives culturals, afavorir el desenvolupament local o potenciar l'atracció turística.  
4. La comissió tècnica a què es refereix la base sisena tindrà en compte en la seua proposta la necessitat de millorar les ofertes de les activitats consolidades abans que col·laborar en l'aparició d'altres noves el contingut de les quals no constituesca una novetat substancial.  
Cinquena. Sol·licituds  
1. La sol·licitud d'aquestes ajudes s'haurà de presentar davant la Conselleria de Cultura, dins el termini d'un mes, comptador des de l'endemà de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds s'hauran de formalitzar segons la instància model que figura al final d'aquestes bases.  
3. Les instàncies podran presentar-se a la Conselleria de Cultura, de l'avinguda de Campanar, 32 de València, també a les direccions territorials d'aquesta conselleria i als centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. A més de la sol·licitud citada, les persones interessades en aquesta convocatòria hauran de presentar la documentació següent:  
a) Certificat de l'acord adoptat per l'òrgan de govern que corresponga, on s'aprova sol·licitar aquesta subvenció i facultar el seu president per a subscriure la petició.  
b) Número del CIF de la institució o entitat i compte bancari on vulga rebre la subvenció, si aquesta és aprovada.  
c) En cas d'associacions i entitats, fotocòpia d'un document oficial que n'acredite l'existència.  
d) Projecte detallat de l'activitat per a la qual hom sol·licita la subvenció, on s'especifique els participants i aporte qualsevol dada que permeta avaluar el contingut i el nivell artístic i docent, d'acord amb els criteris de prioritat establerts.  
e) Pressupost detallat de l'activitat.  
f) Memòria comprensiva de les actuacions desenvolupades en les darreres edicions d'aquesta mateixa activitat.  
g) Documentació acreditativa de trobar-se al corrent de les obligacions tributàries i davant la seguretat social. Llevat de les corporacions locals. L'esmentada justificació es referirà als dotze mesos anteriors a la data de presentació d'aquesta sol·licitud.  
No caldrà presentar els documents c) i f) si el festival, curs, concurs o premi ha rebut cap ajuda econòmica de la Conselleria de Cultura, Educació i Ciència entre els anys 1993 i 1994.  
5. Si la sol·licitud no inclou totes les dades exigides o li manca documentació, s'instarà la persona interessada perquè en el termini de deu dies repare aquests defectes, amb l'advertiment que, en cas contrari, no es donarà curs a la solPlicitud incompleta i s'arxivarà l'expedient sense més tràmit.  
6. Les institucions o entitats que vulguen sol·licitar més d'una ajuda, ho faran en sol·licituds separades.  
Sisena. Resolució d'aquesta convocatòria  
1. Vistes les sol·licituds presentades, la comissió tècnica prevista a continuació, realitzarà la valoració i selecció, tenint en compte els criteris de prioritat esmentats.   
2. Es crea una comissió tècnica a l'efecte previst en aquesta convocatòria la qual estarà presidida pel director general de Promoció Cultural, i estarà integrada a més a més pel cap del Servei de Música, que en serà el vice-president, i per tres vocals designats pel director general. Actuarà com a secretari, sense dret a vot, un funcionari de la Direcció General de Promoció Cultural.  
3. D'acord amb el dictamen de la comissió tècnica, el director general de Promoció Cultural elevarà la proposta definitiva a la consellera de Cultura, a qui correspon la resolució d'aquesta convocatòria, la qual tindrà lloc abans del 15 de juliol de 1995.   
En el cas que la convocatòria no siga resolta en el termini previst anteriorment, s'entendran desestimades totes les sol·licituds.  
Per a determinar la quantitat que es concedirà en cada cas hom tindrà en compte no solament el pressupost presentat, sinó també l'interès de l'activitat i la previsió de despesa realment executable per la persona peticionària.  
4. L'import de les subvencions regulades en aquesta convocatòria, en cap cas no podrà ser de tal quantitat que, aïlladament o en concurrència amb subvencions o ajudes d'altres administracions públiques o d'altres ens públics o privats, superen el cost de l'activitat que ha de desenvolupar la persona beneficiària.  
Setena. Obligacions de la persona beneficiària  
1. Les institucions, entitats i associacions que obtinguen aquestes ajudes estaran obligades a:  
a) Comunicar per escrit a la Conselleria de Cultura, l'acceptació de la subvenció en el termini de 15 dies següents a la recepció de la notificació de la seua concessió.  
b) Realitzar l'activitat d'acord amb el programa presentat.  
c) Comunicar per escrit a la Conselleria de Cultura, el programa definitiu del festival, curs, concurs o premi, almenys dos mesos abans de l'inici.  
d) Comunicar a la conselleria qualsevol canvi que es produesca en el programa definitiu de l'activitat, abans de la realització.  
e) Fer constar en tota publicació, fullet, programa, publicitat, etc., en qualsevol mitjà o suport que es realitze, el patrocini de la Generalitat Valenciana. Amb aquesta finalitat s'inserirà en un lloc preferent i destacat el logotip de la Generalitat Valenciana-Conselleria de Cultura, d'acord amb les normes d'identitat corporativa d'aquesta institució.  
f) Justificar l'ús de la subvenció en la forma que s'indica en la base següent.  
g) Comunicar a la Conselleria de Cultura, les subvencions atorgades amb aquesta finalitat i l'import.  
2. En el cas de concertació d'una formació musical estable, si l'import supera els 2.000.000 PTA, l'entitat beneficiària i la Conselleria de Cultura hauran de firmar un conveni de col·laboració on s'expressen els termes concrets de la concertació i les possibles contraprestacions.  
3. Són també obligacions dels beneficiaris d'aquestes ajudes, les que amb caràcter general estableix el text refós de la Llei d'Hisenda Pública de la Generalitat Valenciana.  
Vuitena. Justificació i pagament d'aquestes ajudes  
1. El pagament d'aquestes ajudes s'efectuarà amb un sol lliurament, sempre que l'activitat s'haja realitzat d'acord amb el programa presentat i es justifique correctament l'ús de la subvenció.  
2. La justificació de la subvenció requerirà la presentació pel beneficiari dels següents documents:  
a) Memòria succinta de les actuacions realitzades, que en comprenga també una avaluació i el nombre s'assistents.  
b) Cinc fullets, catàlegs, programes, cartells, etc. del festival, curs, concurs o premi.  
c) Relació d'ingressos i despeses globals produïts en l'activitat objecte de l'ajuda.  
d) Justificants de les despeses per a les quals es va concedir l'ajuda, segons estableix la legislació vigent, per un import igual a la subvenció rebuda.  
Aquests documents es presentaran davant la Direcció General de Promoció Cultural de la Conselleria de Cultura, abans del 30 de novembre de 1995. A partir d'aquest dia, el crèdit pressupostari quedarà anul·lat, i es perdrà el dret a cobrar l'ajuda concedida.  
Novena. Altres disposicions  
1. La Conselleria de Cultura es reserva la possibilitat de reduir l'import de la subvenció o de revocar la concessió si el programa definitiu no es correspon bàsicament i en funció de criteris de nivell artístic i quantitat d'actuacions amb el que es va presentar per a solPlicitar la subvenció.  
La Conselleria també podrà procedir d'aquesta manera si entre el programa definitiu i el realment executat s'observen reduccions en el nivell artístic dels participants o en la quantitat d'actuacions.  
2. La conselleria es reserva igualment la possibilitat de revocar la subvenció, sense més tràmit, en cas que s'incomplesca alguna de les obligacions imposades a les persones beneficiàries en la base setena, en els terminis i condicions assenyalats.  
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a modificar la resolució de concessió.  
4. De les economies que puguen produir-se per l'aplicació d'allò que s'indica en aquesta base, podrà disposar-se, per mitjà d'una nova resolució de la Consellera, per a incrementar la quantitat concedida a alguna de les persones beneficiàries o incloent-ne d'altres inicialment excloses.  
ANNEX II  
Model de sol·licitud d'ajuda econòmica per a l'organització de festivals, cursos, concursos, premis i la concertació de formacions estables valencianes de caràcter musical (Ordre de la Conselleria de Cultura de ... de ... de 1995).  
I. Dades de la persona sol·licitant  
Nom de la institució o entitat:  
Adreça:  
CIF:  
Número i codi de l'entitat bancària:  
Codi de la sucursal:  
Número compte corrent:  
Nom del representant:  
DNI núm.:  
(Alcalde o president):  
Càrrec:  
Adreça:  
Telèfon:  
II. Activitat per a la qual se sol·licita la subvenció  
Nom de l'activitat:  
[ ] Festival [ ] Curs [ ] Concurs [ ] Premi [ ] Concertació de formació estable  
Número d'edició que es realitzarà en 1995:  
Lloc de realització:  
Pressupost:  
III. Documents que s'adjunten  
(Vegeu la base cinquena).  
[ ] Certificat de l'acord adoptat per l'òrgan de govern que escaiga on s'aprova sol·licitar aquesta subvenció i facultar el president per a subscriure la petició.  
[ ] En cas d'associacions, entitats o empreses, fotocòpia d'un document oficial que n'acredite l'existència.  
[ ] Projecte detallat de l'activitat per a la qual se sol·licita la subvenció.  
[ ] Pressupost detallat de l'activitat.  
[ ] Memòria resum de les tres darreres edicions d'aquest festival, curs, concurs , premi o memòria dels tres últims anys d'existència de la formació estable que sol·licita la concertació.  
[ ] Documentació acreditativa de trobar-se al corrent de les obligacions tributàries i davant la seguretat social.  
SOL·LICITE que, d'acord amb les bases de la convocatòria citada, s'atorgue una ajuda econòmica per a l'organització de l'activitat descrita.  
València, ... d ... de 1995  
Signatura:  
DIRECCIó GENERAL DE PROMOCIó CULTURAL  
Conselleria de Cultura


Còpia Permalink ELI